Det Økonomiske og Sociale Udvalgs udtalelse om "Forslag til Rådets forordning om ændring af forordning (EF) nr. 1868/94 om en kvoteordning for produktionen af kartoffelstivelse"

(2002/C 80/11)

Rådet for Den Europæiske Union besluttede den 6. december 2001 under henvisning til EF-traktatens artikel 36 og 37 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at overdrage det forberedende arbejde til John Donnelly som hovedordfører.

Det Økonomiske og Sociale Udvalg vedtog på sin 387. plenarforsamling af 16.-17. januar 2002, mødet den 16. januar 2002, følgende udtalelse med 61 stemmer for og 1 hverken for eller imod.

1. Resumé af Kommissionens forslag

1.1. Formålet med dette forslag til forordning er at fordele de treårlige kvoter for produktionsårene 2002/2003, 2003/2004 og 2004/2005 mellem producentmedlemsstaterne på grundlag af Kommissionens beretning til Rådet om kvoteordningen for produktionen af kartoffelstivelse, der ændrer forordning (EF) nr. 1868/94.

1.2. Det foreslås, at de aktuelle kvoter videreføres de næste tre år.

1.3. Om nødvendigt vil man for hver stivelsesvirksomhed i de enkelte medlemsstater tage højde for den mængde, der anvendtes ud over kvoten i produktionsåret 2001/2002 i henhold til artikel 6, stk. 2 i forordning (EF) nr. 1868/94.

1.4. Forslaget om at videreføre kvoterne fremsættes dog med det forbehold, at der i givet fald træffes foranstaltninger på grundlag af Revisionsrettens 2001-rapport om stivelsessektoren, den eksterne evalueringsundersøgelse og midtvejsrevisionen af Agenda 2000-reformen.

1.5. Agenda 2000-reformen medførte ændringer i formuleringen af de fastsatte betalinger. I artikel 7 i forordning (EF) nr. 1868/1994 erstattes ordet udligningsstøtte følgelig af ordet betalinger.

2. Generelle bemærkninger

2.1. I sin rapport af 1. oktober 2001 fremsætter Revisionsretten ingen indvendinger imod kvoteordningen for stivelsessektoren som helhed. Kommissionen er kommet til den samme konklusion på grundlag af oplysningerne i sin egen beretning, herunder også den interne markedsbalance mellem kartoffel- og kornstivelse.

2.2. Med Agenda 2000-reformen er kvoterne blevet reduceret med 2,87 % for de mindre producentlandes vedkommende og med 5,74 % for de større producentlande. Ifølge fagkredse er der i øjeblikket balance mellem kvoter og efterspørgsel. Som nævnt i punkt 2.1 foreslår Kommissionen, at kvoterne videreføres for perioden 2002-2005. Stivelsessektoren støtter forslaget. Skulle markedet for kartoffelstivelse vokse yderligere, ønsker industrien en forhøjelse af kvoterne efter 2005.

2.3. Industrien for kartoffelstivelse er i sin forsyning med råstoffer afhængig af de landmænd, man har indgået aftaler med. Stivelseskartofler er en meget væsentlig afgrøde for landmændene. Hvis den minimumspris, landmændene får for deres stivelseskartofler, falder engang i fremtiden, skal de kompenseres herfor. Det vil være nødvendigt, for at de kan fortsætte deres produktion. Udgangspunktet skal være de bestemmelser for kornsektoren, som anførtes i konklusionerne fra topmødet i Berlin i 1999.

2.4. Fleksibilitetsmargenen på 5 % skal fastholdes for at tage højde for klimaændringer.

2.5. Det er afgørende, at den institutionelle balance mellem kartoffelstivelse og majsstivelse sikres i fremtiden.

3. Konklusion

ØSU tilslutter sig Kommissionens forslag til Rådets forordning.

Bruxelles, den 16. januar 2002.

Göke Frerichs

Formand for

Det Økonomiske og Sociale Udvalg